ความสัมพันธ์ไทย–อิตาลี

ความสัมพันธ์ไทย–อิตาลี เริ่มต้นอย่างเป็นทางการตั้งแต่ปี ค.ศ. 1868 อิตาลีเปิดสถานเอกอัครราชทูตในกรุงเทพมหานคร พร้อมกับสถานกงสุลในจังหวัดเชียงใหม่และจังหวัดภูเก็ต ทางด้านประเทศไทย เปิดสถานเอกอัครราชทูตที่กรุงโรม นอกจากนี้สถานเอกอัครราชทูตไทย ณ กรุงโรม มีหน้าที่ดูแลความสัมพันธ์ระหว่างประเทศไทยกับ อัลบาเนีย ไซปรัส ซานมารีโน และคณะเสนาธิปัตย์แห่งมอลตา

วัฒนธรรมอิตาลีมีอิทธิพลอย่างมากต่อประเทศไทยในปัจจุบัน โดยเฉพาะอย่างยิ่งในด้านสถาปัตยกรรม

ศาลาจัดแสดงสินค้าของสยามในงานตูริน อินเตอร์เนชั่นแนล ปี ค.ศ. 1911 ออกแบบโดยมารีโอ ตามัญโญ และแอนนิบาเล รีก็อตตี

 ประวัติศาสตร์ 
 ต้นกำเนิด 
นีโกโล เด กอนติ พ่อค้าชาวเวนิสได้เดินทางมาถึงตะนาวศรี ในปี ค.ศ. 1430 ทำให้เขาเป็นชาวตะวันตกคนแรกและชาวอิตาลีคนแรกที่เดินทางมายังดินแดนแถบนี้ในช่วงเวลานั้น โดยตะนาวศรีในสมัยนั้นเป็นส่วนหนึ่งของอาณาจักรอยุธยา

กรุงเทพฯ ในช่วงต้นคริสต์ศตวรรษที่ 19 มักถูกขนานนามว่า 'เวนิสตะวันออก' เนื่องจากมีคลองขุดจำนวนมากที่ตัดผ่านเมือง ทำให้เกิดภาพลักษณ์คล้ายคลึงกับเมืองเวนิส ประเทศอิตาลี

เมื่อวันที่ 3 ตุลาคม ค.ศ. 1868 ผู้แทนพระองค์ของพระบาทสมเด็จพระจุลจอมเกล้าเจ้าอยู่หัวแห่งสยาม และพระเจ้าวิตโตรีโอ เอมานูเอเลที่ 2 แห่งอิตาลี ลงนามในสนธิสัญญาไมตรีและพาณิชย์ นับตั้งแต่นั้นมา ทั้งสองประเทศมีความสัมพันธ์แบบทวิภาคีต่อกันมาโดยตลอด

 การค้าและการลงทุน 

ในช่วง 3 เดือนแรกของปี 2568 (มกราคม-มีนาคม) การค้าระหว่างไทย-อิตาลี มีมูลค่า 1,306.03 ล้านเหรียญสหรัฐฯ หดตัว 3.27% แบ่งเป็นการส่งออกมูลค่า 617.69 ล้านเหรียญสหรัฐฯ หดตัว 7.19% และ การนำเข้ามูลค่า 688.33 ล้านเหรียญสหรัฐฯ ขยายตัว 0.54% ไทยขาดดุลการค้ากับอิตาลีคิดเป็นมูลค่า 70.64
ล้านเหรียญสหรัฐฯ หรือเท่ากับ -270.22% เมื่อเทียบกับ 3 เดือนแรกของปี 2567

สินค้าหลักที่ไทยส่งออกไปอิตาลีมีดังนี้ อัญมณีและเครื่องประดับ เครื่องปรับอากาศและส่วนประกอบ รถยนต์ อุปกรณ์ และส่วนประกอบ อาหารสัตว์เลี้ยง ผลิตภัณฑ์ยาง เครื่องจักรกล และส่วนประกอบ ของเครื่องจักรกล สินค้าอุตสาหกรรมอื่น ๆ ปลาหมึก มีชีวิต สด แช่เย็น แช่แข็ง ยางพารา รถจักรยานยนต์และส่วนประกอบ และสินค้าหลักที่ไทยนำเข้าได้แก่ เครื่องจักรกลและส่วนประกอบ เครื่องใช้เบ็ดเตล็ด เครื่องประดับอัญมณี ผลิตภัณฑ์เวชกรรมและเภสัชกรรม เคมีภัณฑ์ เสื้อผ้าสำเร็จรูป แผงวงจรไฟฟ้า รองเท้า เครื่องจักรไฟฟ้าและส่วนประกอบ ผลิตภัณฑ์โลหะ

 การท่องเที่ยว 
นักท่องเที่ยวอิตาลีจัดอยู่ในกลุ่มตลาดหลักของไทยซึ่งใหญ่เป็นอันดับ 16 และมีส่วนแบ่งตลาดร้อยละ 1.32 มีอัตราการเติบโตโดยรวมในรอบ 13 ปีที่ร้อยละ 6.68 นักท่องเที่ยวอิตาลีมีระยะพำนักและมีค่าใช้จ่ายต่อการเดินทางประมาณ 980 ดอลลาร์สหรัฐ ส่งผลให้เกิดรายได้เข้าประเทศปีละ 120 ล้านดอลลาร์สหรัฐ จากสถิติในปี 2546(ค.ศ. 2003) มีนักท่องเที่ยวอิตาลีเดินทางมาไทยจำนวน 93,079 คน และปี 2547 (ค.ศ. 2004) มีจำนวน 119,639 คน

 ความร่วมมือด้านอื่น ๆ 
 ทางหทาร 
ไทยสั่งซื้อเรือทำลายทุ่นระเบิดจำนวน 2 ลำจากบริษัท Intermarine ของอิตาลี โดยส่งมอบลำแรกเมื่อเดือนมิถุนายน ค.ศ. 1999 และส่งมอบลำที่ 2 (ร.ล. ท่าดินแดง) เมื่อเดือนมิถุยายน ค.ศ. 1999
บริษัทอู่ต่อเรือ Fincantieri เสนอถ่ายทอดเทคโนโลยี (เฉพาะเรือรบ) ให้บริษัทอู่ต่อเรือของไทย โดยไม่คิดมูลค่า

 ด้านวิชาการ 
ความร่วมมือทางวิชาการระหว่างไทย-อิตาลี ที่ผ่านมาตั้งแต่ปี ค.ศ. 1985-1994 มีหน่วยงานต่างๆได้รับความช่วยเหลือจากรัฐบาลอิตาลีจำนวน 11 โครงการ ซึ่งส่วนใหญ่เป็นโครงการที่เกี่ยวข้องกับด้านพลังงาน และมีบางส่วนที่เกี่ยวข้องกับการเกษตร คมนาคม สาธารณูปโภค อาชีวศึกษา และการแพทย์

 อ้างอิง 

หมวดหมู่:ความสัมพันธ์ไทย–อิตาลี
หมวดหมู่:ความสัมพันธ์ทวิภาคีของประเทศอิตาลี
อิตาลี